Epizoda 8 (Bitange i princeze, sezona 1)

"**Epizoda 8**" osma je epizoda prve sezone sitcoma *[[Bitange i princeze]]*. Epizoda je premijerno prikazana 3. lipnja 2005. godine na HRT-u 2, a režirao ju je i napisao tvorac serije Goran Kulenović.
 
Nakon fijaska sa šahisticom, Robi i Irena strahuju za svoj posao na televiziji, ali u neočekivanom obratu Šef im govori da im je uprava odlučila dati samostalni večernji talk show jer su njihove katastrofe točno ono što suvremena televizijska publika traži. Kao goste u emisiji Robi i Irena pozivaju Luciju, odnosno Kazu i Tea, kako bi ih nagovorili da govore protiv Irene, odnosno Robija, ali oni to odbijaju tako da se njihov novi poslovni pothvat ponovo pretvara u fijasko.

## Sinopsis

Lucija sanja da radi kao prognostičarka na StrTV-u, ali usred čitanja prognoze stvari pođu po zlu. Ona doziva režiju, ali pojavljuje se Irena u ronilačkom odijelu, iz kojeg vadi veliki nož te prilazi Luciji kao da ju želi ubiti; u tom se trenutku Lucija, vrišteći, budi i pada s kauča. Zabrinuta Irena dolazi iz sobe, međutim Lucija se preplaši i laže da je sanjala da je završila na Thompsonovom koncertu i da joj nisu dozvolili da ode, što je prava noćna mora. Irena se našali da će susjedi misliti da ju kolje koliko je vrištala i odlazi u kupaonicu; dok Irena iz kupaonice prepričava svoj san - da je završila u kući poznatog estetskog kirurga Siniše Glumičića te da se nikako nije mogla odlučiti koju akcijsku ponudu (liposukcija, grudi, usne) prihvatiti - Lucija baca sve predmete s kojim bi ju Irena potencijalno mogla ubiti. Nedugo zatim dolaze Robi i Kazo, koji mole Irenu da im pomogne oko Robija; on je, naime, još uvijek ljut zbog incidenta sa šahisticom te Kazi i Teu ne da da spavaju u miru, zbog čega oni mole Irenu da ga smiri. Irena pristaje, ali tek nakon što se "pobrine za Luciju"; Lucija to protumači kao prijetnju i bježi iz stana, dok Irena zapravo misli da joj treba dati ljubavne savjete.

U pubu, Robi utapa tugu u sendvičima i gaziranim pićima kada mu prilazi Armando i nudi mu masažu; Robi odbija i prijeti mu bejzbol palicom na što se Armando našali da nije znao da je to "njegov" nadimak te otkriva da on "svoga" zove Ramzes. U tom trenutku u pub dolazi Irena i sjeda pored Robija, iako on nije raspoložen za njezino društvo. Irena pokušava izgladiti situaciju, a njih dvoje shvate kako su oboje u teškom položaju te da im oboma prijeti otkaz. Robi nadodaje da za sav posao vjerojatno neće dobiti ni plaću, što Irenu prilično uznemiri; Robi joj govori da ode na televiziju po honorar ako smije, na što ona govori da neće ići tamo dok se Šef ne smiri. Robi predloži da pošalju Tea kao odvjetnika, međutim Irena zaključi da bi ga Šef "doručkovao"; nakon toga predlože Kazu i Luciju, međutim odmah shvate kako ti prijedlozi nemaju smisla.

U videoteci, Kazo spava za pultom jer je zbog Robija kronično neispavan, što je dovelo do toga da je krivo posložio filmove. Kazo tada opisuje agoniju prošle noći: prvo je Robi pustio heavy metal, nakon čega su ga Robi i Kazo zaključali u kupaonicu. Međutim, morali su ga brzo pustiti jer je glasno lupao po vratima, a nakon toga je pojeo svu hranu koju su Kazo i Teo kupili za cijeli tjedan. Lucija mu predloži formulu svoje babe Mande za nesanicu - šljivovica tri puta na dan - međutim Kazo to izignorira; Lucija ga tada pita je li ih Robi pokušao ubiti, što zbuni Kazu, a Lucija mu otkriva da je uvjerena (zbog sna) da ju Irena želi ubiti. Kada mu pokušava objasniti da je to sve zbog sna i zašto su snovi važni, Kazo se samo još više zbuni te ju upita za Irenine motive, međutim Lucija ne uspijeva dati nikakav motiv osim toga da je Irena možda serijski ubojica, što Kazi djeluje apsurdno. U videoteku tada ulaze par - muškarac i žena - te se žele učlaniti u videoteku, međutim Kazo ih odma prepozna kao Robija i Irenu, neovisno o tome što je Robi stavio periku, lažne brkove i naočale, a Irena crnu periku i produbila si glas. Kazo govori da mu je drago da su se konačno pomirili, na što "Robi" s lažnim zubalom odgovara da se njegova supruga Hloverka (odnosno, kako ga "Irena" ispravi, Nensi) nikada nisu ni svađali; Kazo im daje do znanja da im krinka nije uspjela, na što Irena poludi i govori da je znala da je plan glup od samog početka. Kazo ih pita zašto su se maskirali, na što mu oni otkrivaju da će pod krinkom pokušati ići na televiziju; Irena upita Kazu gdje je Lucija te ju odlazi pozdraviti u ured iza pulta. Kada Lucija pobjegne iz videoteke vrišteći, Robi i Irena - unatoć Kazinom pokušaju da im objasni situaciju - vjeruju da maske ipak "šljakaju" te odlaze na televiziju.

Na televiziji, Inspicijent doista ne prepoznaje Robija i Irenu, koji govore da su došli po honorare u ime Robija i Irene, a koji nisu mogli doći jer su bolesni. Inspicijent je nesiguran oko isplate honorara nepoznatim osobama te predloži da upita Šefa, na što "Robi" i "Irena" burno reagiraju; u tom trenutku iza njih dolazi Šef, koji ih odmah prepoznaje i to s leđa.

Natrag u videoteci, Teo dolazi posjetiti Kazu te mu govori da je toliko neispavan da je na poslu čovjeku koji se razvodi dva sata objašnjavao kako će ga osloboditi optužbi za utaju poreza, nakon čega ga je šef poslao kući. Dok se Kazo i Teo šale na račun vlastite situacije, dolazi Lucija te joj Teo govori da je došao po film za uspavljivanje; Lucija govori da u tom slučaju daju domaći film, ali Kazo je ispravlja i govori da takve filmove daju antipatičnim članovima, dok za uspaljivanje daju art filmove. Dok Kazo traži neki skandinavski art film, Lucija pita Tea za pravni savjet oko Irene, na što joj Teo govori da može dobiti zabranu prilaska, ali da joj nijedan sud to neće dati na osnovu sna. Tada se pojavljuje Erotoman koji želi posuditi *[[Moby Dick|Mobyja Dicka]]*, što Kazu zbuni toliko da mu ide objašnjavati da "*Dick*" iz naslova nije engleski izraz za muško spolovilo, već ime kita; Erotoman je, međutim, još više zbunjen te objašnjava da zna se radi o adaptaciji Melvilleovog romana i zbunjen, s filmom, napušta videoteku. Teo na kraju Luciji predlaže da popriča s Irenom, međutim ova to kategorički odbija.

Natrag na televiziji, Robi i Irena međusobno se optužuju za prethodni incident pred Šefom, ali ih Šef naziva jadnima i bijednima, s čime se oni slažu, te dodaje da takvi savršeno odgovaraju trenutnim konzumerističkim potrebama televizijske publike. Dalje otkriva kako je zbog "incidenta" dobio perforaciju slijepog crijeva, ali kako je zbog istoga televiziji porasla gledanost te kako je uprava odlučila dati im večernju emiciju tipa *[[The Jerry Springer Show]]*. Šef govori da nikada nije gledao takvo "smeće", međutim Robi i Irena očekivano su oduševljeni i redovito prate tu seriju, što Šefa nimalo ne iznenađuje. Nakon što održi monolog o tome kako televizija propada, Šef odlazi, ali ga Robi zaustavlja s pitanjem zašto emisija nije njegov solo projekt, na što se u razgovor upliće i Irena, međutim Šef nije zainteresiran za njihova prepiranja. Prije odlaska, Šef ih informira da prvu emisiju imaju već večeras, što šokira Robija i Irenu jer imaju jako malo vremena za pripremu, što Šefa zabavlja.

Lucija se u međuvremenu vratila u stan i sprema stvari da pobjegne od Irene, koja u tom trenutku dolazi natrag u stan. Dok Lucija u kupaonici traži četkicu za zube, Irena mjeri količinu kalorija u komadu kruha; Irena čuje Luciju kako traži četkicu te joj prilazi s nožem s kojim je ranije rezala kruh, što Luciju prestravi, ali Irena to ne primjećuje. Istovremeno, Teo i Kazo u stanu pokušavaju objesiti poster na zid dok im Robi objašnjava koncept emisije te iznosi svoje razočarenje što nije uspio dobiti roditelje za emisiju jer su, kako je otkrio kada je nazvao majku, u odličnim odnosima, što ga je zbunilo. Robi primijeti da su dečki malo bezobrazni prema njemu te ih napadne, na što oni uzvrate i napadnu njega jer im nije dao mira cijele noći; u tom trenutku Irena objašnjava Luciji kako je i ona htjela pozvati roditelje, ali i oni su - na njezino iznenađenje - u super odnosima. Dok joj Irena nesvjesno maše nožem ispred lica, Lucija u strahu oda Tea i Kazu te predloži Ireni da njih pozove u emisiju. No, dečki su se u međuvremenu pomirili jer se Robi ispričao, a tijekom razgovora su otkrili da se Lucija boji da ju Irena želi ubiti, što Robi odluči iskoristiti.

Irena i Robi susreću se na haustoru dok idu po svoje goste, ali odluče tajiti o kome se radi, iako priznaju da su našli goste.

Na televiziji, Šef ih ironično pita jesu li slučajno zvali vlastite roditelje, što Robi i Irena s neugodom odbacuju, lažući da im to nije niti palo na pamet; kada mu govore da su gosti iznenađenje, Šef odluči napustiti televiziju kako se ne bi iznenadio. Kada ga Robi i Irena pitaju zašto neće ostati na premijeri, Šef govori da mu zdravlje to ne bi izdržalo te im daje slobodne ruke i odlazi. Emisija, naziva *Konflikt*, uskoro započinje, a Robi primijeti Tea i Kazu; Irena laže da su htjeli vidjeti kako izgleda rad na televiziji, a kada im se pridruži Lucija, Robi iskoristi isti lažni razlog da objasni njezin dolazak. Nakon što emisija počne, Robi i Irena odrade traljav uvod te pozove Kazu i Tea kao goste, što neugodno iznenadi Robija. Irena ih predstavlja kao Robijeve cimere te ih upita o problemima koje imaju s njim, koje ona preuveličava, međutim Kazo i Teo - unatoč Ireninom nervoznom inzistiranju - ne optužuju Robija jer su se s njim pomirili i sve odbacuju kao sitne nesporazume; Irena tada ima histerični ispad pred kamerama i pokušava Robija prikazati kao monstruma, međutim Kazo i Teo ne mijenjaju svoju priču, dok Inspicijent prenosi obavijest da im je gledanost pala ispod 3%, a ubrzo i ispod 1.2%.

Dok se Teo i Kazo zabavljaju, Robi preuzima eter i poziva Luciju, koja je vrlo zbunjena po dolasku na kameru te i ona odbija govoriti loše o Ireni. Robi joj pokušava sugerirati da u eteru prizna da ju Irena želi ubiti, međutim Lucija se rasplače i prizna da je sve krivo shvatila, na što Kazo i Teo Ireni objašnjavaju Lucijin problem sa snom; gledanost u međuvremenu pada na ispod 0.7%. Uplakana Lucija shvati da je njezino razmišljanje bilo glupo, a Irena i Lucija se pomire u eteru. Ubrzo ih Inspicijent skida s etera i pušta neki film te im objašnjava da im je gledanost toliko pala da je imao dozvolu odmah ih skinuti s etera, otkrivši da im je gledanost bila rekordno niskih 0.1%, a i da je to vjerojatno samo zato što je u pitanju neki umirovljenik koji od šoka nije stigao promijeniti program. Nakon što Inspicijent i cijela ekipa odu, Irena i Robi se posvađaju i shvate da su ponovo napravili glupost jer nisu surađivali, međutim uspjeli su zabaviti Kazu, Tea i Luciju.

## Uloge

### Glavne uloge

*René Bitorajac kao Robert Kumerle (Robi), kvartovski dečko koji je u potrazi za stanom
*Mila Elegović Balić kao Irena Grobnik, manekenka u usponu koja je također u potrazi za stanom
*Tarik Filipović kao Teodor Friščić (Teo), odvjetnik čiji se brak raspada i Kaznin prijatelj
*Nataša Dangubić kao Lucija Toć, zbunjena djelatnica u videoteci koja slučajno postaje Irenina cimerica
*Hrvoje Kečkeš kao Kazimir Hrastek (Kazo), filmofil i Teov prijatelj koji odlazi od kuće i tako slučajno postaje Robijev cimer

### Sporedne uloge

* Dražen Čuček kao Konobar, konobar u pubu *Bitange i princeze*
* Zvonimir Zoričić kao Šef, urednik na StrTV-u
* Željko Duvnjak kao Inspicijent, inspicijent na StrTV-u
* Mile Kekin kao Erotoman, erotoman koji posjećuje videoteku

## Zanimljivost

Iako su se dvojica zaštitara te nova Šefova asistentica pojavili u ovoj epizodi, nitko od njih nije potpisan u odjavnoj špici tako da je ovo bila prva epizoda koja službeno nije imala nijednu gostujuću ulogu.

## Napomene

## Vanjske veze
*